Urskog fort
Store norske leksikon,Samfunn,Forsvar og sikkerhet,Norges forsvar,Norske festninger og militæranlegg
Urskog fort, også kalt Dingsrud fort, er et festningsverk på Dingsrudåsen, Lierfoss i Aurskog-Høland kommune, Viken i tidligere Akershus fylke. Urskog fort ble bygd mellom 1901 og 1903 som en av de permanente befestningene på tilgangene til Oslo fra øst og omtalt som én av de fire grensefestningene sammen med anleggene på Kongsvinger (Vardåsen), Ørje og Fredriksten festning i Halden.
Etter en meget rask igangsettelse og byggeperiode ble fortet nedlagt i henhold til Karlstad-overenskomsten (se Karlstadforhandlingene) og demolert allerede i 1906. Forsvaret beholdt imidlertid eiendommen fram til kommunen fikk kjøpe den med formål bevaring og friluftsliv i 1937. Fortet har helt siden etableringen vært et viktig anlegg i egnen og har vært mye benyttet til rekreasjon og undervisning.I 1980 begynte Aurskog-Høland Rotary klubb i samarbeid med Riksantikvaren, Akershus fylkeskommune og Forsvarsmuseet å rehabilitere deler av fortet, og det framstår etter hvert som et lett lesbart anlegg i god stand. Fortet er en meget god representant for anlegg oppført under den eksepsjonelt store norske opprustningen som foregikk på slutten av 1800- og begynnelsen av 1900-tallet. Les mer i Store norske leksikon grensefestning Norges forsvar fra 1880 til 1905